Source: http://www.isotita.gr/%CF%85%CF%88%CE%B7%CE%BB%CE%AC-%CF%80%CE%BF%CF%83%CE%BF%CF%83%CF%84%CE%AC-%CE%B1%CE%BD%CE%B5%CF%81%CE%B3%CE%AF%CE%B1%CF%82-%CE%AC%CE%BD%CF%89-%CF%84%CE%BF%CF%85-60-%CE%B3%CE%B9%CE%B1-%CF%84%CE%B9-6/?author=5
Timestamp: 2018-07-22 20:36:25+00:00
Document Index: 18765415

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Υψηλά ποσοστά ανεργίας άνω του 60% για τις γυναίκες τον μήνα Φεβρουάριο 2016 σύμφωνα με τον ΟΑΕΔ - Η ένταξη του φύλου στα προγράμματα του ΟΑΕΔ (Μάρτιος 2016) - ΓΕΝΙΚΗ ΓΡΑΜΜΑΤΕΙΑ ΙΣΟΤΗΤΑΣ ΤΩΝ ΦΥΛΩΝ
Υψηλά ποσοστά ανεργίας άνω του 60% για τις γυναίκες τον μήνα Φεβρουάριο 2016 σύμφωνα με τον ΟΑΕΔ – Η ένταξη του φύλου στα προγράμματα του ΟΑΕΔ (Μάρτιος 2016)
Σας γνωρίζουμε ότι στις 18 Μαρτίου 2016 ο Οργανισμός Απασχόλησης Εργατικού Δυναμικού (ΟΑΕΔ) δημοσιοποίησε τα στατιστικά στοιχεία εγγεγραμμένης ανεργίας για τον μήνα Φεβρουάριο 2016, από τα οποία προκύπτουν για άλλη μία φορά άκρως υψηλά ποσοστά για τις γυναίκες (άνω του 60%). Πιο συγκεκριμένα:
1) Το σύνολο των εγγεγραμμένων ανέργων με κριτήριο την αναζήτηση εργασίας ανήλθε σε 894.566 άτομα. Από αυτά 448.642 (ποσοστό 50,15%) είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των δώδεκα μηνών. Οι άνδρες ανέρχονται σε 355.014 (ποσοστό 39,69%) και οι γυναίκες ανέρχονται σε 539.552 (ποσοστό 60,31%).
2) Το σύνολο των εγγεγραμμένων λοιπών (μη αναζητούντων εργασία) ανήλθε σε 186.498 άτομα. Οι άνδρες ανέρχονται σε 71.900 (ποσοστό 38,55%) και οι γυναίκες σε 114.598 (ποσοστό 61,45%).
3) Το σύνολο των επιδοτούμενων ανέργων για τον μήνα Φεβρουάριο 2016 (αφορά τον αριθμό των δικαιούχων που πληρώθηκαν εντός του αντίστοιχου μήνα) ανέρχεται σε 162.600 άτομα. Οι άνδρες ανέρχονται σε 76.263 (ποσοστό 46,90%) και οι γυναίκες σε 86.337 (ποσοστό 53,10%).
Επιπλέον, σας γνωρίζουμε ότι στις 8 Μαρτίου 2016 και με αφορμή την Παγκόσμια Ημέρα της Γυναίκας ο ΟΑΕΔ εξέδωσε δισέλιδη ανακοίνωση με τίτλο «Η συμμετοχή στα προγράμματα του ΟΑΕΔ συμβάλλει στη μείωση των ανισοτήτων φύλου στην αγορά εργασίας» (σχετικός σύνδεσμος από τον ιστότοπο του Οργανισμού:
http://www.oaed.gr/images/NEA-ANAKOINWSEIS/GR_TYPOU/2016/dthg8316.pdf ):
α) Πρόγραμμα Κοινωφελούς Εργασίας σε Δήμους, Περιφέρειες και Δημόσιο με ποσοστό συμμετοχής των γυναικών στο 75%
β) Voucher Κατάρτισης και Πρακτικής Άσκησης 8.800 αποφοίτων ΑΕΙ-ΤΕΙ με ποσοστό συμμετοχής των γυναικών στο 69%
γ) Πρόγραμμα Ενίσχυσης της Ρευστότητας των Επιχειρήσεων και της Απασχόλησης για τη διατήρηση 25.000 θέσεων μισθωτής εργασίας στον ιδιωτικό τομέα και αυτοαπασχόλησης: το μερίδιο των γυναικών στις θέσεις μισθωτής εργασίας του Προγράμματος ανέρχεται στο 51%, ενώ παράλληλα το ποσοστό των γυναικών στο σύνολο των επιχορηγούμενων νέων ελεύθερων επαγγελματιών ανήλθε στο 44%.